Read in English . Il-Bord tal-Inġinerija approva l-kors msejjaħ Pre-Warrant Qualification Course (PWQC) li permezz tiegħu l-inġiniera gradwati mill-MCAST jistgħu jaċċedu għall-warrant ta' inġiniera taħt il-liġi Maltija wara li jkunu lestew b'suċċess il-kors speċifiku. Fi stqarrija, l-Ministeru għall-Edukazzjoni qal li dan huwa pass importanti għall-Kulleġġ Vokazzjonali u Professjonali tal-MCAST hekk kif issa student li ggradwa mill-kors ta' Baċellerat fl-Inġinerija jista' japplika biex jieħu l-warrant biex jipprattika bħala inġinier professjonali bid-drittijiet kollha li tagħti l-liġi. Il-Ministeru għall-Edukazzjoni qali li dan sar possibbli wara li l-aġenzija Ġermaniża ASIIN, magħrufa fis-settur għall-evalwazzjoni tal-istandards fl-istudju tal-inġinerija rrakkomandat lill-Bord tal-Inġiniera biex japprova dan il-kors tal-MCAST li għandu l-kontenut akkademiku sabiex iwassal biex student li jiggradwa minnu, ikun jista' jasal għall-warrant ta' inġinier. B'dan il-pass, l-inġustizzja li sofrew l-istudenti li ilhom jiggradwaw sa mill-2013 finalment ġiet fi tmiemha wara proċess metikoluż ta' evalwazzjoni wara ħidma li saret matul l-aħħar 4 snin u nofs. Is-sitwazzjoni fl-2020 F'Awwissu tas-sena l-oħra l-Kamra tal-Inġiniera kkontestat il-fatt li l-MCAST kien qed jippubblika korsijiet fl-inġinerija li jiksru ftehim preċedenti li kien sar bejn il-Bord tal-Professjoni tal-Inġinerija u l-MCAST. Saħansitra kien ġie ppreżentant protest ġudizzjarju mill-Kamra tal-Inġiniera kontra l-MCAST li minn naħa tagħha kienet oġġezzjonat. Il-Kulleġġ kien spjega kif il-korsijiet tal-MCAST huma miftuħa għal awditjar rigoruż mill-Bord tal-Inġinerija u li kienet ġiet assenjata ditta tal-awditjar Ġermaniża biex tissorvelja dawn il-programmi u l-Kamra tal-Inġiniera hija involuta matul dan il-proċess kollu. Il-korsijiet in kwistjoni kienu Bachelor of Engineering (Honours) in Electronics and Control Engineering – Top Up u Bachelor of Engineering (Honours) in Mechanical Engineering (Plant) – Top Up. Il-Kamra tal-Inġiniera, fl-2020, kienet spjegat li bħalissa, gradwati tal-MCAST li diġà ggradwaw f'dawn il-korsijiet mhumiex qed jiġu kkunsidrati mill-Bord tal-Professjoni tal-Inġinerija bħala eliġibbli għall-warrant biex jipprattikaw il-professjoni ta' Inġinier. Il-Kamra kienet ikkontestat wkoll il-fatt li l-pubblikazzjoni ta' dawn il-korsijiet hija skont hi rresponsabbli u qarrieqa għall-pubbliku ġenerali u li korsijiet ġodda, magħmulin minn 240 kredtu fil-livell 6 fl-Inġinerija diġà bdew mingħajr reviżjoni sħiħa mill-konsulenti esterni. Kienet saret anke referenza għall-Prospett tal-MCAST 2020/2021 li l-Kmara tal-Inġiniera qalet li jsemmi r-rwol ta' 'Inġinier' bħala prospetti ta' karriera fir-rigward ta' korsijiet li mhumiex meqjusa bħala eliġibbli jew li għandhom x'jaqsmu ma' warrant tal-inġinerija. L-użu ħażin tat-titlu "Inġ." jew kwalunkwe forma ta' indikazzjoni falza li wieħed huwa eliġibbli biex jeżerċita l-professjoni ta' Inġinier imur kontra l-Att dwar il-Professjoni tal-Inġinerija, kienet spjegat dak iż-żmien il-Kamra tal-Inġiniera. L-MCAST jisħaq li l-protest ġudizzjarju mill-Kamra tal-Inġiniera hu inġust Il-pass li jmiss Wara din id-deċiżjoni, tħabbar li l-MCAST se tibda żewġ korsijiet tal-PWQC, wieħed għal inġinerija elettrika u ieħor għal inġinerija mekkanika. Għal dan l-għan l-MCAST se tiftaħ l-applikazzjonijiet għal dawn il-korsijiet b'mod immedjat u dawk kollha li għandhom il-Baċellerat fl-Inġinerija (BEng) mill-MCAST jistgħu japplikaw. Ingħad li dawn l-istudenti se jkunu qed jitħarrġu dwar l-aħħar żviluppi fil-kamp tal-inġinerija permezz ta' units ta' studji akkademiċi tekniċi u anka ta' proġett relatat mal-istudji li ħa jkun qed isir bil-gwida ta' letturi esperti. L-MCAST ħabbret ukoll li ħa tassorbi l-ispejjeż biex isiru dawn il-korsijiet. Il-union tal-inġiniera tiftaħ kawża kontra 'deċiżjoni mgħaġġla' Fi stqarrija, il-Union Nazzjonali tal-Inġiniera (MAPE) sostniet li d-deċiżjoni li jiġi approvat il kors kienet waħda "mgħaġġla u tagħmel ħsara, u nġusta mal-professjoni tal-inġinerija." Ħabbret li fetħet kawża fil-Qorti Ċivili kontra l-Bord tal-Inġinerija, fejn issostni li proċess adottat mill-bord qed isir b'kontravenzjoni tal-liġi tat-test tal-proporzjonalità peress li naqas milli jikkonsulta mal-istakeholders kollha – inklużi l-MAPE. Insistiet li kull individwu li jixtieq isir inġinier għandu jkolli l-kwalifiċi neċessarji u li "huwa ċar għal kulħadd" li l-Pre-Warrant Qualification Course u l-kors tal-MCAST "ma kienux jilħqu l-livell neċessarju." Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60111e04d6924_rand.td-a-rec-img{text-align:left}.td_uid_3_60111e04d6924_rand.td-a-rec-img img{margin:0 auto 0 0}